b'\n_START_ARTICLE_\nLaktitas\n_START_PARAGRAPH_\nLaktitolis (laktitas, laktozitolis, laktobiozitas), E966 \xe2\x80\x93 poliolis, ne chemin\xc4\x97s sintez\xc4\x97s produktas, o gaunamas i\xc5\xa1 nat\xc5\xabrali\xc5\xb3 med\xc5\xbeiag\xc5\xb3. Naudojamas kaip t\xc5\xabringasis saldiklis._NEWLINE_Disacharidas, sintetinis karbohidratuotas alkoholis, gaminamas i\xc5\xa1 pieno cukraus (laktoz\xc4\x97s), i\xc5\xa1gauto i\xc5\xa1 i\xc5\xa1r\xc5\xabg\xc5\xb3 (pieno). Karbohidratuotas alkoholis yra cheminis terminas, laktitolio sud\xc4\x97tyje n\xc4\x97ra alkoholio (etanolio)._NEWLINE_Cheminis pavadinimas 4-O-\xce\xb2-D-galaktopiranozil-D-gliucitolis. Chemin\xc4\x97 formul\xc4\x97 C\xe2\x82\x81\xe2\x82\x82H\xe2\x82\x82\xe2\x82\x84O\xe2\x82\x81\xe2\x82\x81. Santykin\xc4\x97 molekulin\xc4\x97 mas\xc4\x97 344,32. Kristaliniai produktai yra bevandeniai, monohidratas ir dihidratas._NEWLINE_Saldaus skonio kristal\xc5\xb3 pavidalo milteliai arba bespalvis tirpalas. Labai gerai tirpsta vandenyje. Ma\xc5\xbeo kaloringumo saldiklis._NEWLINE_Teikia ne tik energij\xc4\x85 ar saldum\xc4\x85, bet ir konsistencij\xc4\x85, dr\xc4\x97gm\xc4\x99, yra ri\xc5\xa1amoji med\xc5\xbeiaga. Kaitinamas karamelizuojasi.\n_START_SECTION_\nMaisto priedas\n_START_PARAGRAPH_\nEuropos S\xc4\x85jungos E numeri\xc5\xb3 s\xc4\x85ra\xc5\xa1e esantis E966. Nepatvirtintas JAV.\n_START_SECTION_\nVartojimas\n_START_PARAGRAPH_\nLaktitolis naudojamas daugeliui kepini\xc5\xb3 ir konditerijos gamini\xc5\xb3. Da\xc5\xbenai dedamas \xc4\xaf diabetikams skirtus maisto produktus._NEWLINE_Naudojamas kaip antikristalin\xc4\x97, tekst\xc5\xabr\xc4\x85 gerinanti med\xc5\xbeiaga apdorojant kepinius (ypa\xc4\x8d biskvitus), ledus, \xc5\xa1okolad\xc4\x85, kietus ir mink\xc5\xa1tus saldainius, \xc5\xbeel\xc4\x97, uogienes, glajus, kramtom\xc4\x85j\xc4\x85 gum\xc4\x85.\n_START_SECTION_\nPoveikis\n_START_PARAGRAPH_\nL\xc4\x97tai vir\xc5\xa1kinamas ir nevisi\xc5\xa1kai metabolizuojamas, tinkamas diabetu sergantiems \xc5\xbemon\xc4\x97ms._NEWLINE_Paros norma nenustatyta. Pa\xc5\xa1alinis poveikis: laktitol\xc4\xaf organizmas dalinai absorbuoja ir perdirba kaip gliukoz\xc4\x99, likusi dalis fermentuojama storojoje \xc5\xbearnoje. Fermentacijos metu susidaro dujos, kurios aktyvina \xc5\xbearnyno veikl\xc4\x85 ir gali sukelti viduri\xc5\xb3 p\xc5\xabtim\xc4\x85. \xc5\xbdmon\xc4\x97ms netoleruojantiems \xc5\xa1ios med\xc5\xbeiagos gali laisvinti vidurius. Pa\xc5\xa1alinis poveikis da\xc5\xbeniausiai pasirei\xc5\xa1kia panaudojus 25-30 gram\xc5\xb3 vienkartin\xc4\x99 doz\xc4\x99, kuri yra gerokai didesn\xc4\x97 negu naudojama maiste. Nepatariama vartoti vaikams.'